**În grădina lui Ion**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E netedă, trasată din creion,

Copaci înalți, gazonul încă verde,

Un paradis grădina lui Ion,

În ea te regăsești și te poți pierde.

Spre seară nostalgii, de-un roșu pur,

Îmbracă norii albi în pelerină

Și-al fanteziei negru abajur

Pare brodat de noaptea ce-o să vină.

Te-aștept sub via rumenă pe-un tron

De struguri parfumați, o ciocârlie

Te-ndeamnă în grădina lui Ion

Să vii, să te scufunzi în poezie.

- Aștept un anotimp prielnic când

Copacii vor fi iarăși plini de floare,

Vom lua la pas cărările trecând

Peste dezghețul timpului. Cu soare

Vom înveli răsadurile și

O să rugăm pământul să le crească,

Un adăpost în care vom sădi

Poeme noi, din mana lor cerească

Să ne hrănim când plouă monoton...

De-oi obosi de-atâta simetrie,

Acolo, în gradina lui Ion,

O să adorm pe-un fir de păpădie.

Ioan Grigoraș Liliana Trif